Oʻzbekiston Respublikasi Qurolli Kuchlarini qurollantirish va mudofaa sanoati sohasida davlat boshqaruvini takomillashtirish boʻyicha chora-tadbirlar toʻgʻrisida
(decree, 2023-01-31)

Oʻzbekiston Respublikasi Prezidentining 2022-yil 21-dekabrdagi “Yangi Oʻzbekiston maʼmuriy islohotlarini amalga oshirish chora-tadbirlari toʻgʻrisida”gi PF-269-son Farmoniga muvofiq, Oʻzbekiston Respublikasi Qurolli Kuchlariga kiruvchi vazirlik va idoralar hamda huquqni muhofaza qiluvchi organlarni (keyingi oʻrinlarda — maxsus organlar) zamonaviy qurol-yarogʻ, harbiy va maxsus texnika bilan qurollantirish tizimini takomillashtirish, mudofaa sanoati samarali faoliyat yuritishi uchun yanada qulay shart-sharoitlar yaratish maqsadida: 1. Oʻzbekiston Respublikasi Qurolli Kuchlarini qurollantirish boʻyicha davlat komissiyasi (keyingi oʻrinlarda — Davlat komissiyasi) 1-ilovaga muvofiq tarkibda tashkil etilsin va quyidagilar uning asosiy vazifalari etib belgilansin: maxsus organlarni qurol-yarogʻ, harbiy va maxsus texnika hamda boshqa harbiy va ikki xil maqsadga moʻljallangan mahsulotlar (keyingi oʻrinlarda — harbiy va ikki xil maqsadga moʻljallangan mahsulotlar) bilan taʼminlash boʻyicha yaqin, oʻrta va uzoq muddatli istiqbollarni belgilash; Oʻzbekiston Respublikasi Qurolli Kuchlarini harbiy va ikki xil maqsadga moʻljallangan mahsulotlar bilan taʼminlash boʻyicha kompleks dasturlarni koʻrib chiqish va tasdiqlash; maxsus organlarni harbiy va ikki xil maqsadga moʻljallangan mahsulotlar bilan taʼminlashni moliyalashtirish masalalarini koʻrib chiqish va uning manbalarini belgilash; davlat mudofaa buyurtmasini koʻrib chiqish va tasdiqlash; yangi harbiy va ikki xil maqsadga moʻljallangan mahsulotlarni ishlab chiqarishni tashkil etish yoki mavjudlarini modernizatsiya qilish, investitsiyalarni jalb qilish va ushbu sohada davlat-xususiy sheriklikni yoʻlga qoʻyish, sohani rivojlantirish uchun imtiyozlar va preferensiyalar berish boʻyicha takliflarni koʻrib chiqish; harbiy va ikki xil maqsadga moʻljallangan mahsulotlar, butlovchi buyumlar va ehtiyot qismlar, oziq-ovqat, kiyim-kechak anjomlari, dori vositalari, yoqilgʻi-moylash materiallari va boshqa harbiy-texnik mol-mulkning strategik zaxiralarini yaratish choralarini belgilash; mudofaa sanoatini rivojlantirish, harbiy va ikki xil maqsadga moʻljallangan mahsulotlar boʻyicha yangi ishlab chiqarish quvvatlarini tashkil qilish masalalarini koʻrib chiqish; urush davri uchun mahalliy ishlab chiqarish korxonalariga safarbarlik topshirigʻini biriktirish boʻyicha takliflarni koʻrib chiqish; maxsus organlarni qurollantirish va mudofaa sanoatini rivojlantirish boʻyicha chora-tadbirlarning bajarilishini koʻrib chiqish. Davlat komissiyasining topshiriqlarini ijro etish maqsadida Oʻzbekiston Respublikasi Qurolli Kuchlarini qurollantirish vazifalarini amalga oshirish boʻyicha tashkiliy-maʼmuriy guruh 2-ilovaga muvofiq tarkibda tashkil etilsin. 2. Mudofaa sanoati davlat qoʻmitasi negizida: Mudofaa vazirligi huzurida Mudofaa sanoati agentligi (keyingi oʻrinlarda — Agentlik); Investitsiyalar, sanoat va savdo vazirligi huzurida “Oʻztextreyd” davlat unitar korxonasi (keyingi oʻrinlarda — “Oʻztextreyd” DUK) tuzilsin. 3. Belgilansinki: a) quyidagilar Agentlikning asosiy vazifalari hisoblanadi: harbiy va ikki xil maqsadga moʻljallangan mahsulotlarni yaratish, ishlab chiqarish, taʼmirlash, modernizatsiya qilish, yoʻq qilish va qayta ishlashni amalga oshiruvchi mudofaa ahamiyatiga ega tashkilotlar va ishlab chiqarish korxonalari (keyingi oʻrinlarda — mudofaa sanoati korxonalari) faoliyatini tartibga solish, shuningdek, yangi ishlab chiqarishlarni, shu jumladan mahalliy korxonalar va xorijiy hamkorlar bilan kooperatsiya orqali tashkil etish; mudofaa sanoati sohasida texnologik mustaqillikni taʼminlash, muhim ahamiyatga ega harbiy va ikki xil maqsadga moʻljallangan mahsulotlar hamda zamonaviy texnologiyalar asosida import oʻrnini bosuvchi va eksportga yoʻnaltirilgan mahsulotlarni ishlab chiqarishni tashkil etish; maxsus organlarni mudofaa sanoati korxonalarida ishlab chiqarilgan harbiy va ikki xil maqsadga moʻljallangan mahsulotlar hamda boshqa moddiy-texnik vositalar bilan taʼminlashni tashkil etish; xorijiy hamkorlar bilan harbiy-texnik hamkorlikni amalga oshirish, sohaga chet el investitsiyalarini jalb qilish, shuningdek, mudofaa sanoati korxonalarining harbiy va ikki xil maqsadga moʻljallangan mahsulotlari (ishlar, xizmatlar)ni eksport qilish (sotish)ni tashkil qilish; harbiy va ikki xil maqsadga moʻljallangan mahsulotlar, yangi materiallar, butlovchi buyumlar va xom ashyolarni ishlab chiqarishni oʻzlashtirish, zamonaviy texnologiyalarni yaratishga qaratilgan ilmiy-tadqiqot va tajriba-konstruktorlik ishlarini tashkil etish va olib borish; harbiy va ikki xil maqsadga moʻljallangan mahsulotlarni yaratish, ishlab chiqarish, taʼmirlash, modernizatsiya qilish, unifikatsiyalash, moslashtirish, yoʻq qilish (utilizatsiya qilish), qayta ishlash, shuningdek, ularni import va eksport qilishda xalqaro tajribani inobatga olgan holda yagona texnik siyosatni amalga oshirish, standartlar va mahsulot sifati talablariga rioya etilishini nazorat qilish; mudofaa sanoati korxonalari uchun ilmiy kadrlar, muhandislar, loyihachilar va konstruktorlarni tayyorlash, qayta tayyorlash hamda ularning malakasini oshirishni tashkil etish; b) quyidagilar “Oʻztextreyd” DUKning asosiy vazifalari hisoblanadi: maxsus organlar ehtiyojlari uchun xorijda ishlab chiqariladigan harbiy va ikki xil maqsadga moʻljallangan mahsulotlar (ishlar, xizmatlar)ni xarid qilish (import qilish) boʻyicha amaliyotlarni amalga oshirish; foydalanishdan chiqarilgan harbiy va ikki xil maqsadga moʻljallangan mahsulotlarni tashqi bozorlarga sotish (eksport)ni amalga oshirish; mudofaa sanoati korxonalari tomonidan ishlab chiqarilgan harbiy va ikki xil maqsadga moʻljallangan mahsulotlar (ishlar, xizmatlar)ning eksportiga koʻmaklashish; xorijiy hamkorlar bilan harbiy-texnik hamkorlikni amalga oshirishda va mudofaa sanoati sohasiga chet el investitsiyalarini jalb etishda ishtirok etish. 4. Belgilab qoʻyilsinki: a) Agentlik: mudofaa sanoati korxonalari faoliyatini tartibga solish va ularni rivojlantirish sohasida davlat siyosatini ishlab chiqish va amalga oshirish boʻyicha yagona davlat boshqaruvi organi hisoblanadi; qurol-yarogʻ va uning oʻq-dorilarini, himoya vositalarini, harbiy texnikani, ularning ehtiyot qismlari, butlovchi qismlari va priborlarini, agar ulardan boshqa tarmoqlarda foydalanilmasa, shuningdek, ularni ishlab chiqarish uchun maxsus materiallarni va maxsus asbob-uskunani yaratish, ishlab chiqarish, taʼmirlash va realizatsiya qilish sohasidagi faoliyatni litsenziyalashni amalga oshiradi; Mudofaa sanoati davlat qoʻmitasining barcha huquq va majburiyatlari boʻyicha huquqiy vorisi hisoblanadi, bundan mazkur band “b” kichik bandining uchinchi xatboshisida nazarda tutilgan hollar mustasno; b) “Oʻztextreyd” DUK: davlat mudofaa buyurtmasi doirasida xorijda ishlab chiqariladigan harbiy va ikki xil maqsadga moʻljallangan mahsulotlar (ishlar, xizmatlar)ni xarid qilish (import qilish) boʻyicha yagona agent hisoblanadi; Mudofaa sanoati davlat qoʻmitasining maxsus organlar ehtiyojlari uchun xorijda ishlab chiqarilgan harbiy va ikki xil maqsadga moʻljallangan mahsulotlar (ishlar, xizmatlar)ni xarid qilish (import qilish), shuningdek, foydalanishdan chiqarilgan harbiy va ikki xil maqsadga moʻljallangan mahsulotlarni tashqi bozorlarga sotish (eksport qilish) toʻgʻrisidagi shartnomalar (kontraktlar) boʻyicha huquqiy vorisi hisoblanadi. 5. Shunday tartib oʻrnatilsinki, unga muvofiq: a) 2023-yil 1-apreldan boshlab harbiy va ikki xil maqsadga moʻljallangan mahsulotlarning xaridlariga ajratilishi rejalashtirilgan Davlat budjeti mablagʻlari miqdori doirasida mahalliylashtiriladigan harbiy va ikki xil maqsadga moʻljallangan mahsulotlarni uch yil muddatga oʻrnatilgan tartibda shartnoma tuzish orqali kafolatli xarid qilish mexanizmi joriy etiladi; b) harbiy, harbiy-texnik hamkorlikning qoʻshma rejalari, dasturlari va boshqa tadbirlar doirasida Oʻzbekiston Respublikasiga taklif etilayotgan xorijiy mutaxassislarga kirish vizalari maxsus organlar, Agentlik hamda “Oʻztextreyd” DUKning viza buyurtmanomalari asosida xalqaro aeroportlarda konsullik yigʻimi undirilmasdan rasmiylashtiriladi; v) harbiy va harbiy-texnik hamkorlikning qoʻshma rejalari, dasturlari va boshqa tadbirlar doirasida Oʻzbekiston Respublikasi taklif etilayotgan xorijiy mutaxassislarga koʻp martalik vizalar berish va muddatini uzaytirish, shuningdek, ularni vaqtincha turgan joyi boʻyicha roʻyxatga olish va uning muddatini uzaytirish maxsus organlar, Agentlik hamda “Oʻztextreyd” DUKning buyurtmanomalariga koʻra davlat boji undirilmasdan amalga oshiriladi. 6. Mudofaa sanoati kompleksini rivojlantirish jamgʻarmasi (keyingi oʻrinlarda — Jamgʻarma) Agentlik tasarrufiga oʻtkazilsin. 10. Agentlik: Iqtisodiyot va moliya vazirligi bilan birgalikda bir oy muddatda Jamgʻarma mablagʻlarini shakllantirish va ulardan foydalanish tartibi toʻgʻrisidagi yangilangan nizomni; Investitsiyalar, sanoat va savdo vazirligi hamda Iqtisodiyot va moliya vazirligi bilan birgalikda ikki oy muddatda shaffof tanlov asosida harbiy va ikki xil maqsadga moʻljallangan mahsulotlarni ishlab chiqarishni oʻzlashtiradigan korxonalar bilan uch yil muddatga oʻrnatilgan tartibda shartnomalar tuzish orqali mahsulotlarni kafolatli xarid qilish mexanizmini joriy qilish boʻyicha normativ-huquqiy hujjat loyihasini; 2024-yil 1-martga qadar manfaatdor vazirlik va idoralar bilan birgalikda “Davlat mudofaa buyurtmasi toʻgʻrisida”gi Oʻzbekiston Respublikasi qonuni loyihasini ishlab chiqib, Vazirlar Mahkamasiga kiritsin. 11. Vazirlar Mahkamasi bir hafta muddatda Davlat komissiyasi, Agentlik va “Oʻztextreyd” DUK faoliyatini tashkil etish boʻyicha Oʻzbekiston Respublikasi Prezidentining qarori loyihasini kiritsin. 12. Oʻzbekiston Respublikasi Prezidenti va Oʻzbekiston Respublikasi Hukumatining ayrim hujjatlariga 3-ilovaga muvofiq oʻzgartirishlar kiritilsin. 13. Oʻzbekiston Respublikasi Prezidentining 2017-yil 20-noyabrdagi “Oʻzbekiston Respublikasi Mudofaa sanoati davlat qoʻmitasini tashkil etish toʻgʻrisida”gi PF-5246-son Farmoni oʻz kuchini yoʻqotgan deb hisoblansin. 14. Mudofaa vazirligi Adliya vazirligi bilan birgalikda ikki oy muddatda qonunchilik hujjatlariga ushbu Farmondan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 15. Ushbu Farmonning ijrosini nazorat qilish Oʻzbekiston Respublikasining Bosh vaziri A.N. Aripov va Oʻzbekiston Respublikasi Prezidenti huzuridagi Xavfsizlik kengashi kotibi V.V. Maxmudov zimmasiga yuklansin. Sh.M. Mirziyoyev — Oʻzbekiston Respublikasi Prezidenti, Davlat komissiyasi raisi A.N. Aripov — Oʻzbekiston Respublikasi Bosh vaziri, Davlat komissiyasi raisining oʻrinbosari S.U. Umurzakov — Oʻzbekiston Respublikasi Prezidenti Administratsiyasi rahbari V.V. Maxmudov — Oʻzbekiston Respublikasi Prezidenti huzuridagi Xavfsizlik kengashi kotibi, Davlat komissiyasi kotibi B.N. Kurbanov — mudofaa vaziri P.R. Bobojonov — ichki ishlar vaziri A.X. Kuldashev — favqulodda vaziyatlar vaziri L.Sh. Kudratov — investitsiyalar, sanoat va savdo vaziri Sh.D. Kudbiyev — iqtisodiyot va moliya vaziri A.A. Azizov — Davlat xavfsizlik xizmati raisi A.A. Usmanov — Oʻzbekiston Respublikasi Prezidenti davlat xavfsizlik xizmati raisi R.M. Djurayev — Milliy gvardiya qoʻmondoni Sh.Gʻ. Xalmuxamedov — mudofaa vazirining birinchi oʻrinbosari — Oʻzbekiston Respublikasi Qurolli Kuchlari Bosh shtabi boshligʻi S.E. Xusanov — Davlat xavfsizlik xizmati raisining oʻrinbosari — Chegara qoʻshinlari qoʻmondoni O.T. Xodjaakbarov — Elektron texnologiyalarni rivojlantirish markazi boshligʻi Lavozimi boʻyicha — Mudofaa vazirligi huzuridagi Mudofaa sanoati agentligi direktori B.N. Kurbanov — mudofaa vaziri, Guruh rahbari I.A. Ibragimov — milliy gvardiya qoʻmondonining birinchi oʻrinbosari A.T. Narbayev — mudofaa vazirining qurollanish va qurollantirish boʻyicha oʻrinbosari G.X. Yoziyev — Davlat xavfsizlik xizmati raisining oʻrinbosari Z.A. Abdullayev — Oʻzbekiston Respublikasi Prezidenti Davlat xavfsizlik xizmati raisining oʻrinbosari N.K. Xolmurodov — investitsiyalar, sanoat va savdo vazirining birinchi oʻrinbosari Lavozimiga koʻra — iqtisodiyot va moliya vazirining birinchi oʻrinbosari M.M. Ikramov — adliya vazirining oʻrinbosari B.I. Daniyarxodjayev — Elektron texnologiyalarni rivojlantirish markazi boshligʻining maslahatchisi D.Y. Bekmuratov — Mudofaa vazirligi Inspeksiyasi boshligʻi A.A. Abidjanov — Ichki ishlar vazirligi Moliya va moddiy taʼminot departamenti boshligʻi Lavozimiga koʻra — Oʻzbekiston Respublikasi Prezidenti huzuridagi Xavfsizlik kengashi apparati bosh konsultanti F.K. Raxmatov — Oʻzbekiston Respublikasi Prezidenti Administratsiyasi bosh konsultanti Sh.F. Sultanov — Oʻzbekiston Respublikasi Prezidenti huzuridagi xavfsizlik kengashi apparati yetakchi konsultanti Lavozimiga koʻra — Mudofaa sanoati agentligi direktori Lavozimiga koʻra — “Oʻztextreyd” DUK direktori 1. Oʻzbekiston Respublikasi Prezidentining 2015-yil 15-maydagi “Xususiy mulk, kichik biznes va xususiy tadbirkorlikni ishonchli himoya qilishni taʼminlash, ularni jadal rivojlantirish yoʻlidagi toʻsiqlarni bartaraf etish chora-tadbirlari toʻgʻrisida”gi PF-4725-son Farmoni 8-bandining ikkinchi xatboshisidagi “20 foizi” soʻzlari “18 foizi” soʻzlari bilan almashtirilsin. 2. Oʻzbekiston Respublikasi Prezidentining 2019-yil 14-yanvardagi “Davlat aktivlarini boshqarish, monopoliyaga qarshi kurashishni tartibga solish tizimini va kapital bozorni tubdan takomillashtirish chora-tadbirlari toʻgʻrisida”gi PF-5630-son Farmoni 6-bandi “a” kichik bandining toʻrtinchi xatboshisidagi “35 foiz” soʻzlari “20 foiz” soʻzlari bilan almashtirilsin. 3. Oʻzbekiston Respublikasi Prezidentining 2020-yil 31-yanvardagi “Davlat xizmatlari koʻrsatish milliy tizimini jadal rivojlantirish boʻyicha qoʻshimcha chora-tadbirlar toʻgʻrisida”gi PF-5930-son Farmoni 14-bandining ikkinchi xatboshisidagi “20 foizi” soʻzlari “18 foizi” soʻzlari bilan almashtirilsin. 4. Oʻzbekiston Respublikasi Prezidentining 2017-yil 12-dekabrdagi “Oʻzbekiston Respublikasi Adliya vazirligi huzuridagi Davlat xizmatlari agentligi faoliyatini tashkil etish toʻgʻrisida”gi PQ-3430-son qarori 4-bandining ikkinchi xatboshisidagi “20 foizi” soʻzlari “18 foizi” soʻzlari bilan almashtirilsin. 5. Vazirlar Mahkamasining 2010-yil 2-apreldagi 62-son qarori bilan tasdiqlangan Vazirliklar, davlat qoʻmitalari va idoralarning budjetdan tashqari jamgʻarmalariga yoʻnaltirilayotgan davlat bojlari, yigʻimlar va soliq boʻlmagan toʻlovlardan, maʼmuriy va moliyaviy jazolardan ajratmalar miqdorlarining 9-pozitsiyasi “Ajratmalar miqdori (foizlarda)” ustunidagi “45” raqami “40” raqami bilan almashtirilsin.